Návrh vlády
na skrátené legislatívne konanie o návrhu na vydanie zákona, ktorým sa dopĺňa zákon Národnej rady Slovenskej republiky č. 124/1996 Z.z. o Štátnom fonde rozvoja bývania v znení neskorších predpisov

Podľa čl. 19 ods. 1 Ústavy Slovenskej republiky - Každý má právo na zachovanie ľudskej dôstojnosti, osobnej cti a na ochranu mena.
Ďalej podľa čl. 39 ods. 2 Ústavy Slovenskej republiky - Každý, kto je v hmotnej núdzi, má právo na takú pomoc, ktorá je nevyhnutná na zabezpečenie základných životných podmienok.
Riešenie týchto práv občanov je zákonom č. 195/1998 Z.z. o sociálnej pomoci a zákonom č. 369/1990 Zb. o obecnom zriadení prenesené na obce. Tieto na zabezpečenie potrieb občanov zabezpečujú výstavbu nájomných bytov, ktoré sú určené predovšetkým pre občanov v hmotnej núdzi, občanov s ťažkým zdravotným postihnutím a občanov s nízkymi príjmami.
Pre zabezpečenie tejto úlohy je nevyhnutné obciam vytvoriť ekonomické a legislatívne podmienky. Súčasná nepriaznivá finančná situáciu obcí pri zabezpečovaní výstavby bytov v bytových domoch si vyžaduje vykonanie legislatívnej zmeny v zákone Národnej rady Slovenskej republiky č. 124/1996 Z.z. o Štátnom fonde rozvoja bývania v znení neskorších predpisov.
Predkladanou novelou sa vytvárajú legislatívne podmienky pre eliminovanie tohto nepriaznivého finančného stavu obcí tým, že ruší povinnosť obcí preukazovať vlastné prostriedky, ktorá je v § 10 ods. 1 písm. a) zákona Národnej rady Slovenskej republiky č. 124/1996 Z.z. o Štátnom fonde rozvoja bývania v znení neskorších predpisov stanovená, ako základná podmienka pre poskytnutie podpory.
Vzhľadom na súčasný nedostatok nájomných bytov vo verejnom nájomnom sektore pre občanov v hmotnej núdzi, občanov s ťažkým zdravotným postihnutím a občanov s nízkymi príjmami a v snahe v čo najkratšom termíne vytvoriť legislatívne podmienky pre ochranu základných ľudských práv občanov vláda navrhuje Národnej rade Slovenskej republiky podľa § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky, aby sa uzniesla na skrátenom legislatívnom konaní o návrhu na vydanie zákona, ktorým sa dopĺňa zákon Národnej rady Slovenskej republiky č. 124/1996 Z.z. o Štátnom fonde rozvoja bývania v znení neskorších predpisov.